KIRJALLINEN KYSYMYS P-3453/01 esittäjä(t): Ilda Figueiredo (GUE/NGL) komissiolle. Sardiinisäilyketeollisuus ja alkuperänimitykset.



Virallinen lehti nro 147 E , 20/06/2002 s. 0181 - 0182



KIRJALLINEN KYSYMYS P-3453/01 esittäjä(t): Ilda Figueiredo (GUE/NGL) komissiolle (6. joulukuuta 2001) Aihe: Sardiinisäilyketeollisuus ja alkuperänimitykset Sardiinisäilyketeollisuus on valtavan paineen alla halpatuonnin kasvun ja teollisuuden raaka-aineen jatkuvien hankintavaikeuksien johdosta. Näiden tekijöiden lisäksi kilpailua kiristävät tuotteet, jotka eivät ole sardiinituotteita, mutta joita markkinoidaan sellaisina. Tämä hämmentää kuluttajia ja kyseenalaistaa tuotteen laadun sekä vääristää kilpailua. Asetuksen (ETY) N:o 2136/89(1) 2 artiklassa sanotaan selvästi, että sardiinisäilykkeinä voidaan pitää kaupan vain tuotteita, jotka on valmistettu ainoastaan sardina pilchardus walbaum -lajin kaloista. Kuitenkin näyttää siltä, että Latinalaisen Amerikan maat, erityisesti Peru, vievät tuotteita paljon yhteisön hintoja alhaisemmilla hinnoilla käyttäen nimityksiä Tyynenmeren sardiini tai sardiinityyppinen kala, joka on lajia sardinops sagax. On muistettava, että Maailman kauppajärjestön Dohan konferenssissa edistyttiin vain vähän alkuperänimitysten puolustamisessa. Voiko komissio vahvistaa asian olevan näin, ja jos voi, - mihin toimenpiteisiin se aikoo ryhtyä tilanteen korjaamiseksi? - mitä mieltä komissio on yhteisön vertailulaboratorion perustamisesta kalastustuotteiden laadun ja markkinointisääntöjen valvomiseksi yhteisön markkinoilla mukaan lukien tuontituotteet? - mitä mieltä komissio on sardiiniteollisuuden väliaikaisen korvausohjelman luomisesta ja/tai kulutustuista? (1) EYVL L 212, 22.7.1989, s. 79. Franz Fischlerin komission puolesta antama vastaus (15. tammikuuta 2002) Peru ja Venezuela ovat valittaneet useita kertoja sardiinisäilykkeiden kaupan pitämistä koskevista yhteisistä vaatimuksista 21 päivänä kesäkuuta 1989 annetusta neuvoston asetuksesta (ETY) N:o 2136/89, koska ne katsovat, että kieltäessään niiden Sardinopsin (perunsardiini, Peru) ja Sardinella auritan (kultasardiini, Venezuela) markkinoinnin myyntinimityksellä Perun/Venezuelan sardiini yhteisö toimii Codex Alimentariuksen standardin vastaisesti sekä tullitariffeja ja kauppaa koskevan yleissopimuksen (GATT) III artiklan määräysten vastaisesti. Yhteisön vastauksena näihin huolenaiheisiin on aina ollut se, että asetus (ETY) N:o 2136/89 on Codexin mukainen, koska on tarpeen välttää kuluttajien harhaanjohtamista, sekä GATT:n mukainen, koska siinä ei syrjitä maahantuotua sardiinia. Asetuksen (ETY) N:o 2136/89 tavoitteena on markkinoiden avoimuus ja tiedottaminen kuluttajille. Perun pyynnöstä 24. heinäkuuta 2001 perustettiin Maailman kauppajärjestön (WTO) arviointiryhmä tarkastelemaan, onko asetus (ETY) N:o 2136/89 WTO:n sääntöjen mukainen. Peru katsoo, että yhteisön asetus on kaupan teknisiä esteitä koskevan sopimuksen vastainen sekä GATT:n 3 artiklan vastainen, koska se ei salli myyntinimityksen sardiini käyttämistä Perun Sardinopsin tapauksessa. Venezuela, Kanada, Yhdysvallat, Chile, Ecuador ja Kolumbia ovat kolmansia osapuolia tässä menettelyssä ja tukevat Perua, koska myös näissä maissa esiintyy kalalajeja, joita ne haluaisivat myydä käyttäen myyntinimitystä sardiini. Osapuolet ovat jo toimittaneet ensimmäiset ehdotuksensa, ja ensimmäinen kokous arviointiryhmän kanssa on pidetty 27.28. marraskuuta 2001. Loppukertomus WTO:n jäsenille odotetaan saatavan vuoden 2002 huhtikuun alussa. Komissio on vakuuttunut siitä, että asetus (ETY) N:o 2136/89 on täysin sen kansainvälisten velvoitteiden mukainen eikä muodosta syrjivää toimenpidettä mitään Andien alueen maata eikä muutakaan WTO:n jäsentä vastaan. Vertailulaboratorioiden osalta komissio viittaa arvoisalle parlamentin jäsenelle vastaukseensa parlamentin jäsenen Daniel Varela Suanzes-Carpegnan kirjalliseen kysymykseen E-3971/98(1). Kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetussa neuvoston asetuksessa (EY) N:o 104/2000(2) ei säädetä toimista, jotka liittyvät säilyketuotteita koskevaan väliaikaiseen tasaushyvitysjärjestelmään. Kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annetun neuvoston asetuksen (EY) N:o 2792/1999(3) 14 artiklan 1 kohta kuitenkin mahdollistaa sen, että jäsenvaltiot ryhtyvät toimenpiteisiin edistääkseen kalatuotteiden uusia myyntikanavia, mihin sisältyvät myös myynninedistämiskampanjat. (1) EYVL C 325, 12.11.1999. (2) EYVL L 17, 21.1.2000. (3) EYVL L 337, 30.12.1999.